Folketing
2013-10-03

Jeg kan så berolige fru Mette Bock med at sige: Ja, hvis fru Mette Bock havde læst regeringens planer, kunne hun have set, at vi i vores planer tager fat på at effektivisere den offentlige sektor. Det skal der selvfølgelig til, lige så vel som det skal til ude i de private virksomheder; det ved vi jo at de gør. Skal man udover at effektivisere den offentlige sektor så også undergrave økonomien i den offentlige sektor ved at give astronomiske skattelettelser til nogle i forvejen højtlønnede og nogle meget rige millionærarvinger, eller skal man bevare en stærk offentlig sektor? Der synes jeg jo at vi skal bevare en stærk offentlig sektor; for mig at se handler det om en styrkelse af den offentlige sektor. Og hvis man taler med de offentligt ansatte, siger de også: Lad os nu få lov til at udvikle vores arbejde frem for at blive dynget til med kontroltyranni og frem for at få trusler om at få undermineret økonomien i vores velfærd.